Համաժողովի բացման արարողությանը հնչեցին ՌԴ և ՀՀ օրհներգերը: Բացման խոսքով հանդես եկան հայ համայնքի ղեկավար Հ. Սուրմալյանը, գլխավոր հյուպատոս Ա. Գոմցյանը: ՀՀ սփյուռքի նախարարի ուղերձը ներկայացրեց Վ. Ջիլավյանը: Ողջույնի խոսքով հանդես եկան Ռոստովի մարզային իշխանության ներկայացուցիչներ: Նիստավար Ս. Պետրոսյանը հանձնեց ՀՀ սփյուռքի նախարարի հրամանով հաստատված պարգևները Հ. Սուրմալյանին և Ս. Սայադովին: Համաժողովի հիմնական` «21-րդ դարի մարտահրավերները և հայ երիտասարդության հիմնախնդիրները» խորագրով զեկուցմամբ հանդես եկավ նախարարության Համահայկական ծրագրերի վարչության պետ Ատոմ Մխիթարյանը: Նա մասնավորապես ողջունեց հայկական երիտասարդական կազմակերպությունների ղեկավարներին և հույս հայտնեց, որ այս համաժողովը ճանաչողական, քաղաքական, բարոյական, պատմական նշանակությունից զատ կունենա նաև շոշափելի արդյունքներ, իսկ որ ամենակարևորն է` շարունակություն: